‹‹ጠብና ጥላቻ አያስፈልገንም ብሎ መለመን አቅም ማጣት አይደለም›› ጠቅላይ ሚኒስትር ዓብይ አህመድ (ዶ/ር)
ጠቅላይ ሚኒስትር ዓብይ አህመድ (ዶ/ር) ለክርስትና እምነት ተከታዮች የጥምቀት በዓልን በማስመልከት ሰኞ ጥር 10 ቀን 2013 ዓ.ም. ባስተላለፉት ጠንከር ያለ መልዕክት፣ የኃያልነት ምልክቱ ትህትናና ትዕግሥት ስለሆነ እንጂ፣ የዲፕሎማሲን መንገድ መምረጥ አቅም ከማጣት አለመሆኑን ተናገሩ፡፡ አገሪቱ ካለችባቸው ፖለቲካዊና ማኅበራዊ ጉዳዮች አኳያ በማገናዘብ፣ መልዕክታቸውን ያስተላለፉት ጠቅላይ ሚኒስትሩ፣ ‹‹በትህትና ውስጥ ያለውን ኃይልና በትዕቢት ውስጥ ያለውን ድካም ዓለም አታውቀውም። በትዕቢት የወደቀውን ዲያብሎስ ክርስቶስ በትህትና ድል ነሳው። ዲያብሎስም የተታለለው ኃይል ከትዕቢት ጋር ያለ መስሎት ነበር፤›› ብለዋል፡፡ ‹‹በቤተልሔም በከብቶች በረት መወለድ የትህትና ሥራ ነው። በዮርዳኖስ ከዮሐንስ ዘንድ ለመጠመቅ ከሰማያት መውረድ የትህትና ሥራ መሆኑን፣ ዲያብሎስ ሁለቱንም እንዳላወቃቸው፣ ተው ማለት፣ እንታረቅ፣ እንስማማ ማለት፣ እንነጋገር እንወያይ ማለት፣ ጦርነትና ግጭት፣ ጠብና ጥላቻ አያስፈልገንም ብሎ መለመን አቅም ማጣት አይደለም፤›› ሲሉ ሰሞኑን ኢትዮጵያ እያጋጠማት ካለው ሁኔታ ጋር በማያያዝ አስረድተዋል። ድንበር ለሚጋፉ የሰላምን እጅ መዘርጋት፣ ለሚፎክሩ የፍቅርን ልብ ማሳየት፣ ለሚወሩ የዲፕሎማሲን መንገድ መምረጥ አቅም ከማጣት የሚመጣ አለመሆኑንና የኃያልነት ምልክቱ ትህትናና ትዕግሥት እንደሆነ ተናግረው፣ ‹‹የትህትና ገመድ የመጨረሻዋ ቋጠሮ ብርቱ ክንድ ናትና ከተሰነዘረች ሳታደቅ አትመለስም፤›› ብለዋል፡፡በኖህ ዘመን ለጥፋት የዋለውን ውኃ ኢየሱስ በዮርዳኖስ ሲጠመቅ ለመዳን እንዳዋለው ያስታወሱት ጠቅላይ ሚኒስትሩ፣ ‹‹ከዚህ ትልቅ ትምህርት መውሰድ አለብን። በአገራችን ለጥፋትና ለመቅሰፍት የዋሉ ብዙ ነገሮች አሉ። ሕዝብ ለማፋጀት፣ ሕዝብ ለመከፋፈል፣ ሕዝብ ለማለያየት የዋሉ ብዙ መሣሪያዎች አሉ። አያሌ ሕጎችና አሠራሮች አሉ፡፡ ተቋማትና ሥርዓቶች አሉ። ውኃን ወደ መቅሰፍት የቀየረው የሰው ልጅ ክፋት ነበረ። እነዚህን ሕጎች፣ አሠራሮችና ተቋማት ወደ ጥፋት መሣሪያነት የቀየራቸው የሰዎች ክፋት ነው። እነዚህ መሣሪያዎች የሕዝብን ደኅንነት፣ የአገርን አንድነት፣ የዜጎችን ሰብዓዊ መብት፣ የኢትዮጵያን ብልፅግናና ዕድገት እንዲያመጡ አድርገን መለወጥ አለብን። እሳት ምግብ ለማብሰያም ቤት ለማቃጠያም ይውላል፤›› በማለት በምሳሌ አስረድተዋል።ወሳኙ ተጠቃሚው ሰው መሆኑን፣ ‹‹የእሳቱን አጠቃቀም መቀየር እንጂ እሳትን ለጥቅም ለማዋል እሳቱን ወደ ውኃነት መቀየር አያስፈልግም›› ያሉት ጠቅላይ ሚኒስትሩ፣ ‹‹ዓለም ለልማት፣ ለዕድገት፣ ለዴሞክራሲ፣ ለሰላምና ለብልፅግና የተጠቀመባቸው ሕግጋት፣ ተቋማት፣ አሠራሮች፣ ሙያዎች፣ ሥርዓቶች፣ በአገራችንም ከሞላ ጎደል አሉ፤›› ብለዋል።‹‹የምንፈልገውን ሰላም፣ ብልፅግናና ዴሞክራሲያዊ ሥርዓት ግን አላመጡልንም። የለውጥ ሥራችንን በሚገባ አልሠራንም ማለት ነው። ለውጥ እያንዳንዱን የመቅሰፍት ዱካ እየተከተሉ መለወጥን ይጠይቃል። ክርስቶስ ሥራውንም ከዓይን ቅጽበት ባነሰ ጊዜ መፈጸም ይችል ነበር። የሰውን ልጅ ድኅነት ለማረጋገጥ ግን 33 ዓመት ከሦስት ወራት በምድር ላይ ኖሯል። ከልደት እስከ ዕርገት የተሠራው ሥራ 34 ዓመታትን ወስዷል። ይህም ለእኛ ትምህርት እንዲሆነን ነው። እያንዳንዱን የሰውን ልጅ የመቅሰፍት ዱካ እየተከተለ መርገሙን ወደ በረከት፣ መቅሰፍቱን ወደ ምሕረት፣ ጥፋቱን ወደ ድኅነት፣ ሞቱን ወደ ሕይወት ለውጦታል። በአገራችን ውስጥ ለግማሽ ምዕተ ዓመት በየቦታው የተዘራው፣ የተቀበረውና የበተነው መቅሰፍት ብዙ ነው። ጠላት የዕዳ ደብዳቤያችንን በየቦታው ቀብሮታል፤›› ሲሉ ከወቅቱ ተጨባጭ ሁኔታ አኳያ አስረድተዋል።‹‹ዛሬ ምናየው የወገኖቻችን ሥቃይ፣ ግፍ፣ መከራና ስደት የዚያ የዕዳ ደብዳቤ ውጤት ነው፤›› ያሉት ጠቅላይ ሚኒስትሩ፣ በንፁኃን ላይ እየወረደ ያለው ውርጅብኝ፣ ከግራ ከቀኝ የምንሰማው ፉከራ ሁሉ የዕዳ ደብዳቤው ዕዳ ነው። እኛ ማድረግ ያለብን የመቅሰፍቱን ዱካ ተከትለን የዕዳ ደብዳቤውን መደምሰስ ነው። ጊዜ ይወስድ ይሆናል፣ ትዕግሥት ይጠይቅ ይሆናል፣ ደካማ አስመስሎ ያሳይ ይሆናል፣ አቅመ ቢስ ያስመስል ይሆናል፣ ወደ ታች መውረድ ይጠይቅ ይሆናል፣ ግን እያንዳንዱን መርገም ወደ በረከት፣ እያንዳንዱን መቅሰፍት ወደ ምሕረት፣ እያንዳንዱን ጥፋት ወደ ድኅነት፣ እያንዳንዱንም ሞት ወደ ሕይወት መቀየራችን አይቀርም። የኢትዮጵያ አምላክ ከእኛ ጋር ነውና፤›› ብለዋል።ጠላት በሕዝቡ ውስጥ የቀበረው፣ የዘራውና የበተነው ብዙ መቅሰፍት መኖሩን፣ አንዳንዱን መዋቅራዊ እንዳደረገው፣ አንዳንዱን የሕግ ቅርፅ እንደሰጠው፣ ለአንዳንዱ ሥርዓት እንደሠራለት፣ ሌላውን በትምህርት ሥርዓቱ ውስጥ እንዳካተተው፣ ለአንዳንዱ በዓል መሰየሙን፣ ለሌላው ሚዲያ ማዘጋጀቱን፣ ለአንዳንዱ ተቋም እንደመሠረተለት፣ አንዳንዱ የሕዝቡ ትርክት እንደሆነ፣ ሌላው በዘፈን ውስጥ መግባቱን ሌላውም የፓርቲ ፕሮግራም መሆኑን ጠቅላይ ሚኒስትር ዓብይ ዘርዝረው፣ ‹‹ይኼን ሁሉ ዱካ በዱካ እየተከተልን የዕዳ ደብደቤውን መደምሰስ ይጠበቅብናል፤›› ሲሉ አስታውቀዋል።ለውጡ ጊዜ ይጠይቅ ይሆናል። እውነታው ግን አይቀሬ መሆኑ ነው። ክርስቶስ ሲወለድ መጠመቁ አይቀሬ መሆኑን አሳይቷል። መጠመቁ ደግሞ ማስተማሩ አይቀሬ መሆኑን አመልክቷል። ማስተማሩ መሰቀሉን፣ መሰቀሉም መነሳቱን፣ መነሳቱም ማረጉን፣ ማረጉ ዳግም መምጣቱ አይቀሬ መሆኑን አስረግጧል። ሁሉንም በየምዕራፉ ለማስቆም የሞከሩ ነበሩ፣ አልተሳካላቸውም። ሁሉም በጊዜውና በሰዓቱ ተፈጽሟል፤›› ብለው፣ የኢትዮጵያ ትንሳዔም ሒደቱ ይኸው መሆኑን፣ የተጀመረው የለውጥ ሥራ አንዱ ለሌላው መሠረት እየሆነ፣ አንዱ የሌላውን መምጣት እያበሰረ፣ አንዱ የሌላውን አይቀሬነት እየተናገረ እንደሚቀጥልና በየደረጃው በአጭር ሊያስቀሩት የሚሞክሩ ቢኖሩም ትርፉ ድካም እንደሆነ አስረድተዋል።የኢትዮጵያ መለወጥ አይቀሬ መሆኑን ያስረገጡት ጠቅላይ ሚኒስትሩ፣ ዱካ በዱካ የዕዳ ደብዳቤዋ እየተደመሰሰ፣ መርገሙ ወደ በረከት መቅሰፍቱ ወደ ምሕረት፣ ጥፋቱ ወደ ድኅነት ሞቱ ወደ ሕይወት መለወጡ አይቀሬ መሆኑን ጠቁመዋል፡፡
ኢትዮጵያ የዘመናት ፈታኞቿ ከጊዜ ወደ ጊዜ እየተሸነፉና ብሩህ ተስፋዋ እየበዛላት በመሆኑ ሁላችንም እንደሰታለን። ለዚያ ደስታ ስለታጨን በእርግጥም ሀሴት ማድረግ ይገባናል፡፡ ነገር ግን ለታላቅ ደስታ የታጨ ሁሉ እስከ መጨረሻው በፅናት ይጓዛል፣ ድልን ይጎናፀፋል ማለት አይደለም። በክርስቶስ የማዳን መንገድ የአዳም ዘር በሞላ ለደስታ ቢታጭም፣ እንደ ይሁዳ ያሉት በመንገዱ ተሸንፈው ስለወደቁ የድሉ ባለቤት አልሆኑም። ስለዚህ የተስፋ መንገዳችን በስኬት እንዲቋጭ ዛሬም ሆነ ነገ ፈተናውን በድል መወጣት ይኖርብናል። በየመንገዳችን የሚገጥሙን ፈተናዎች ወደ ተስፋ መሻገሪያ በሮቻችን ናቸው፤›› ብለዋል፡፡‹‹ጥምቀቱና ስቅለቱ ለክርስቲያናዊው የቅድስና ጉዞ የመዳን በሮች እንደሆኑት ሁሉ፣ እንደ አገር ለምናደርገው የዴሞክራሲ ጉዞ ከፊታችን የሚጠብቀን ምርጫ በድል ከተወጣነው፣ አንዱ የተስፋ በራችን መሆኑ አይቀርም። ስለዚህ ሁላችንም ጥሩ ዝግጅት አድርገንና መንፈሳችንን አፅንተን በድል ልንሻገረው ይገባል፤›› ሲሉ ተናግረዋል፡፡ጠቅላይ ሚኒስትሩ ማሳሰቢያ የሰጡበት ሌላው ጉዳይ የኮሮና ወረርሽኝ ነው፡፡ ‹‹በዓለ ጥምቀቱን ስናከብር ቅንነትን ተላብሰን፣ በልዩ ልዩ አጋጣሚዎች የተጎዱ ወገኖቻችንን በቸርነት ዓይናችን እያየን፣ የተቸገሩትን በድጋፍ እጃችን እየጎበኘን፣ ለመልካም ለውጥ ሳንሰንፍ፣ ከብልፅግና ጉዟችን ሳንደናቀፍ፣ የወቅቱን የኮቪድ-19 ሥርጭት ችላ ሳንል ልናከብረው ይገባል። በአውሮፓና በአሜሪካ አገሮች የኮሮና ወረርሽኝ ክትባት መጀመራቸው ይታወቃል፤›› በማለት አስታውሰው፣ ‹‹እኛ ክትባቱን እስክንጀምር ለጊዜው ያለን አማራጭ መከላከል ብቻ ነው። በእስከ ዛሬው የጥንቃቄ ዘዴዎቻችን አማካይነት ራሳችንን ከወረርሽኙ እየጠበቅን፣ በፊታችን የሚፈነጥቀውን የተስፋ ጮራ አብረን ለማየት ያብቃን እላለሁ፤›› ሲሉ መልዕክታቸውን ቋጭተዋል፡፡